Kolmen presidenttiehdokkaan väittelyssä selviteltiin, mitä päätösvaltaa EU Suomelta vie.

Perussuomalaisten Laura Huhtasaari, Sdp:n Tuula Haatainen ja keskustan Matti Vanhanen olivat haastateltavina Ylen Politiikkaradiossa.

Laura Huhtasaarelta kysyttiin, pitäisikö kouluissa opettaa kreationismia evoluution sijaan.

– En ole missään sanonut näin. Olen sitä mieltä, että tieteen pitää perustua naturalismille ja…, Laura Huhtasaari aloitti.

– Siis uskotko kuitenkin evoluutioon, vai et, juontaja kysyi.

– Minulla ei ole mitään lisättävää enää tähän keskusteluun. Enkä halua keskustella uskonnosta. Ja toivoisin, että esimerkiksi maailmankatsomus on kuitenkin semmoinen asia, että jos mä muutan mielipidettäni, niin sitten voidaan keskustella uudestaan, Huhtasaari sanoi ja jatkoi:

– Mutta mulla ei ole mitään lisättävää niihin aikaisempiin kommentteihin, ja haluaisin keskustella presidentinvaaliin liittyvistä asioista. Ja siinä mielessä tämä arvopohja on äärimmäisen tärkeä, että koti-uskonto-isänmaa on arvopohja ja se, että millaisia arvoja painotetaan. Haluaisin itse painottaa isänmaallisuutta ja sitä, että myös arvojohtajana kyllä presidentin pitää ottaa kantaa siihen kansallismielisyyteen, snellmanilaisuuteen, että yhdessä valtioneuvoston kanssa pitäisi torjua tätä EU:n ikävää integraatiokehitystä.

”Kaiva esille”

Ehdokkaat ottivat yhteen, kun Laura Huhtasaari arveli, että Suomelta viedään päätösvaltaa yhteisen puolustuspolitiikan myötä. Matti Vanhanen keskeytti:

– Ei, ei olla viemässä jäsenmailta päätösvaltaa pois. Mihin tämä sinun epäilyksesi perustuu, että oltaisiin viemässä? Levität tällaisia olettamuksia, vähän niin kuin vihjeinä, mutta mihin se perustuu? Kuka on esittänyt mitään sellaista puolustuspolitiikassa, jossa EU:ssa vietäisiin jäsenvaltioilta pois, Matti Vanhanen kysyi.

– Joka asiassa viedään, joka asiassa, Laura Huhtasaari vastasi.

– Kerro kuka on ehdottanut, Vanhanen pyysi.

– Meillä on 1-2… Tässä on että enemmän valtaa komissiolle, enemmän Eurooppaa, enemmän rahaa Euroopalle, enemmän integraatiota. Kannattaisi kuunnella, mitä nämä Macron-, Merkel- ja Juncker-puheet oikein ovat. Se on ihan selvää että salamitaktiikalla joka alueella halutaan viedä yhä syvempään integraatioon, Huhtasaari sanoi.

– Suomella on joka asiaan 1-2 prosentin vaikutus. Oletteko tosiaan sitä mieltä että meidän pitää joka alueella antaa vain EU:n viedä kaikessa meidän päätösvalta pois?

Matti Vanhanen kehotti Laura Huhtasaarta vaalikampanjan aikana ”kaivamaan esille”, kuka on ehdottanut, että puolustusasioissa päätösvaltaa vietäisiin EU:n jäsenvaltioilta.

Huhtasaari sanoi yhteisten hankintojen ja tiedonvaihdon olevan hyvä, mutta samalla ollaan menossa kohti yhteistä budjettia.

Tuula Haatainen totesi, että ”mutta Laura, nyt sinä puhut itseäsi vastaan”.

– Jos sinä haluat, että hankinnoissa ja turvallisuuspolitiikassa, puolustuspolitiikassa tehdään tietynlaisissa asioissa, puhumattakaan armeijasta, yhteistyötä, niin siihen vaaditaan sitä, että me olemme Euroopan unionissa mukana, Tuula Haatainen sanoi.